Saemien Sijte

Organisasjon

Foreningen Saemien Sijte ble stiftet 29. februar 1964 med det formål å etablere et samisk kulturhus og museum i Snåsa i sørsamisk område, med en samling av bruksting, samiske bygninger/husvær, duedtie og andre ting av kulturell og historisk interesse som kunne gi et bilde av sørsamisk liv og historie. Utgangspunktet for museet var en rekke bruksgjenstander testamentert fra Anna Dærga (1898–1963).
I forbindelse med prosjektet Bååstede ble det undertegnet en samarbeidsavtale 19. juni 2019 om at 163 gjenstander returneres fra den samiske samlingen på Norsk folkemuseum til museet.  
Institusjonen Saemien Sijte er fra 1. januar 2006 omorganisert til stiftelse som ledes av et styre på 5 medlemmer; stiftelsen ble etablert av Sametinget og foreningen i samarbeid. Museumsbygningen ble overdratt fra foreningen til stiftelsen. Foreningen eier fortsatt de museale gjenstandene, men disponeres av stiftelsen. Dan Jåma leder stiftelsesstyret. Foreningen Saemien Sijte har overført bygg og virksomhet til stiftelsen. Foreningen har eget styre, med lagets årsmøte som høgeste organ. Foreningen velger 2 av styremedlemmene til stiftelsen. Foreningen vil utvikle sin virksomhet videre i samarbeid med Stiftelsen Saemien Sijte og andre aktører.

Bygningsmasse

I 2009 valgte Statsbygg å gi det spanske arkitektfirmaet SQ Arquitectos oppdraget med å prosjektere et nybygg for Saemien Sijte. Dette skjedde etter en arkitektkonkurranse der det ble innlevert 35 konkurransebidrag. Statsbygg begrunnet behovet for et nybygg som følger:
«Kultursenteret skal gi plass til flere ulike og til dels krevende funksjoner for formidling og utvikling av sørsamisk kultur, både innendørs og ute. Da dagens lokaler ikke er tilstrekkelig egnet til dette formålet, er det besluttet å bygge et nytt bygg på en ny tomt på på Horjemstangen i Snåsa.»
Høsten 2011 var forprosjekteringen ferdig, og Statsbygg fremla saken for Kulturdepartementet, Sametinget, Reindriftsforvaltningen og Snåsa kommune. Den fremlagte prosjektplanen omfattet en bygningsmasse på 3366 kvadratmeter, med plass til utstillingslokaler, verksteder for lokale håndverkere, auditorium, kafé, bibliotek, og arkiver, samt kontorer for ulike samiske foreninger. Planen var at det nye bygget skulle kunne åpnes i 2014. Imidlertid ble Statsbygg og stiftelsen nødt til å redusere omfanget og kostnadsrammen for prosjektet.
I mai 2017 la Statsbygg og stiftelsen Saemien Sijte derfor frem nye planer for en ny bygning. Bygget var tegnet av TYIN tegnestue Arkitekter i samarbeid med Statsbygg, og målsetningen var nå at det nye bygget skulle stå ferdig i 2021. Museumsforbundet var blant aktørene som engasjerte seg på vegne av Saemien Sijte og byggeplanene. Forbundets leder stadfestet i november 2017, kort tid før forslaget til nytt statsbudsjett skulle fremlegges, sine forhåpninger til at det snart skulle bli byggestart på Snåsa:
«En hjertesak for Museumsforbundet har i flere år vært å styrke de samiske museene. Det har vi gjentatt i flere innspill til statsbudsjettene og i høringer i Stortinget. Også i år var det tema i høringene i kommunal- og forvaltnings- og i familie- og kulturkomiteene. Fokuset var på å få til en oppstartsbevilgning for Saemien Sijte, som har levert et redusert forslag til nybygg, samt gjennomføringen av Bååstede.» 
I november 2017 ble det imidlertid klart at regjeringen ikke ville sette av penger til et nybygg for Saemien Sijte på det neste statsbudsjettet. I 2019 ble det så foreslått en startløyving på 6 millionar kroner til bygging av nytt museumsbygg for Saemien Sijte i 2019 med ferdigstillelse i 2021.

Museumsbygget

Bygningen Saemien Sijte sto ferdig 1. juli 1979 og ble offisielt innviet 3. oktober 1980.
Saemien Sijte disponerer et areal på 25 dekar som Snåsa kommune har stilt til disposisjon. Planen er å utnytte dette arealet til å bygge opp en utstilling av samiske bygninger og redskaper som naturlig hører til ute i det fri.
Saemien Sijte leier også ut kontorlokaler til andre offentlige institusjoner som jobber med samiske spørsmål: Avdelinger av Sametingets forvaltning, Reindriftsforvaltningen i Nord-Trøndelag, Nord-Trøndelag reinsamelag og Duodjeinstituhtta (samisk husflid).